E Routineoperation Mundart-Kolumnist Gerhard Meister über Narkosen und den Wunsch nach der Scheiss-egal-Pille. Gerhard Meister

Er isch us dr Narkose erwachet, het dOuge wieder offe, u es tuet weh. Totau gschpunne, wie das weh tuet. Er überchunnt ke Luft, sini Arme, usgschreckt nach links u nach rächts, i sine Häng u Füess es mörderisches Schtäche. U dä Durscht. Er isch dran zverrecke, so füeut sechs a, no e Sekunde oder zwo u er isch wäg für immer. I sim Ohr dr Satz vor Schwöschter, da isch er no im Krankezimmer gläge, e Satz usere angere Wäut, usere angere Zit. Dir überchömmet jetz üsi «Alles-Scheiss-egal-Pille», het sie gseit u derzue glachet. U är het die Pille mit echli Wasser abegschlückt u tatsächlech, sini Angscht vor dr Operation u di ganzi Ufregig si plötzlech wäg gsi.